Mynhuis mag steenkool uit droë gebied haal | Netwerk24
Mynhuis mag steenkool uit droë gebied haal
Deur Elise Tempelhoff 06 November 2019 22:46
Die omstrede mynhuis MC Min­ing, voorheen Coal of Africa (CoAL), het aangekondig die departement van minerale bronne en energie het 'n mynreg aan hom toegestaan vir sy "Generaal Projek" in die dorre Limpopokom.
Die projek is deel van die mynhuis se Groter Soutpansberg-projek, wat sowat 78 000 ha beslaan.
MC Mining sê in 'n verklaring die Groter Soutpansberg-projek is strategies geleë naby die regering se Musina-Ma­khado- spesiale ekonomiese sone (SES). Volgens MC Mining is dít 'n gebied wat deur die regering opsy gesit is om op onder meer energie en die metallurgiese bedryf te fokus.
Omgewingsgroepe het hul misnoeë oor MC Mining se voortgesette mynbouplanne in die Limpopokom uitgespreek.
"Ons weet steeds nie waar MC Mining sy water vandaan gaan kry nie," sê Wally Schultz, voorsitter van die organisasie Save Our Limpopo Valley Environment (Solve).
Solve is ook besig met regstappe teen MC Mining, die ministers van minerale bronne en energie en van menslike nedersettings, water en sanitasie.
"Ons weet steeds nie waar MC Mining sy water vandaan gaan kry nie.
Volgens Solve se lede het MC Mining nog nie in die nege jaar wat hy die Limpopokom in sy visier het " 'n ons steenkool" gemyn nie, maar is die mynhuis op die Johannesburgse aandelebeurs genoteer.
MC Mining se projek is boonop binne-in die Vhembe-biosfeer geleë.
Christo Reeders, regsverteenwoordiger van die Vhembe Min­eral Resources Stakeholders Forum (VMRSF), het gister gesê daar is verskeie regstappe teen MC Mining aan die gang. Die VMRSF sal heel waarskynlik ook teen hierdie mynreg appelleer.
Ingevolge die Wet op Minerale en Petroleumhulpbronne (MPRDA) moet die proses om 'n mynreg te bekom binne 300 dae afgehandel wees. MC Mining erken by navraag hy het in 2013 reeds aansoek om 'n mynreg gedoen en dit is nou eers goedgekeur.
Woordvoerders van die departement van minerale bronne en energie het teen druktyd nog nie 'n antwoord daarop gehad nie.
Op 'n vraag wanneer MC Min­ing 'n strategiese omgewingsimpakstudie gaan doen om die volledige impak van sy myne op die streek vas te stel – soos wat hy vroeër op 'n openbare vergadering beloof het – sê Florence Duval­, korporatiewe bestuurder van MC Mining, in die lig van die "baie nywerhede" wat in die streek gevestig gaan word, sal die provinsiale regering dié proses moet dryf.
"Ons sal wel aktief daaraan deelneem."
Verskeie ander projekte van MC Mining is ook al goedgekeur.
MC Mining se Vele-myn, 'n klipgooi van Mapungubwe, is al sedert 2013 in sorg en toesig nadat die Limpoporivier dit ten tyde­ van 'n vloed oorstroom het. CoAL het in 2009 by Vele begin myn, maar die gehalte was so swak dat niemand dit wou koop nie.